**Tuomasvastuuryhmän kokous 3.6.2019 klo 17**

**Seurakuntien talo, kokoushuone Emmaus**

**Läsnä:**

Katriina Hallikainen (puheenjohtaja), Lauri Eskelinen, Kaija Jerkku, Kaija Jääskeläinen, Anne Karhola, Risto Moisio, Aarne Plukka, Timo Saarinen, Jouni Siirtola, Anne Vehmas, Riitta Vesanen (sihteeri)

**Poissa:**

Hannu Hahto, Sirkka Martin, Kalle Mäki, Sari Papunen, Liisa Puronen

**Alkuhartaus**

Helatorstain ja helluntain välinen aika on Pyhän Hengen odotuksen aikaa. Alkulauluksi valitsimme *Tule, rauhan Henki.* Puheenjohtaja luki viime sunnuntain tekstin Jes. 44: 1-5. *Älä pelkää, palvelijani Jaakob.* Päätimme hartaushetken rukoukseen.

**TT-suunnitelma 2020**

**Messut:** Puheenjohtaja on 24.5.2019 toimittanut vastuuryhmälle kommentoitavaksi toiminta- ja taloussuunnitelman juhlavuodelle 2020. Suunnitelmaan on sen jälkeen lisätty juhannusmessu 2020 (käsitellään tässä kokouksessa omana kohtanaan). Tapahtumien yön messuun 2020 liittyen saadaan Juha Tapiolta vastaus ensi viikolla. Arvioidut kustannukset, 5 000 €, saadaan seurakuntien kehityspalveluilta. KRS:n kesäjuhlat, Sanan suvipäivät**,** järjestetään Tampereella 2020; niiden päätapahtuma Tuomasmessu voitaisiin järjestää teltassa Kalevan kirkon takana. Oppilaitostyön messulle on vahvistunut ajankohta 20.9. Pyhäkoulunopettajien messu on 11.10; miesten messu 8.11. Nuorten messu voisi olla keväällä; ehdotetaan 15.3. tai 17.5.

**Myytävät tuotteet:** Jarmo Lehtinen on luvannut teettäämyyntiin Tuomasristejä Namibiassa.Niiden valmistuskustannus olisi 3 €/kpl, myyntihinta 10 €/kpl. – Annukka Laineen suunnitteleman matkaikonin teettäminen ei ole edistynyt. – Kaija Je esitti myytäväksi Pirkko Tuomiston ja rukousryhmän vuonna 2002 ideoimaa pikku kirjaa, jossa on Pirkon työstämiä kuvia ja rukouskirjoista poimittuja mietelauseita. Valma Mononen on kysynyt kirjaa työstäneitä luvan julkaisemiseen. Sähköinen versio löytyy Pirkon koneelta. Kaija Je tuo kirjan vastuuryhmään nähtäväksi. Puheenjohtajan mielestä tarvetta olisi pysähtymisen ja mietiskelyn työvälineelle. Johdanto ja kansilehti pitää miettiä uudelleen; kirjasen nimi voisi olla *matkaeväs* tai vastaava. Painosmäärä riippuu siitä, vaalitaanko 30-vuotisen historian perinteitä vai painotetaanko varainhankintaan. Asiaan palataan seuraavassa kokouksessa.

**Muut tapahtumat:** Kaapelivalmennus järjestynee juhlavuonna, paikkaa ei ole vielä suunniteltu.

**Juhannus 2020:** Ilkkoon pääsystä ei juhannuksena 2020 ole varmuutta, joten kävimme läpi muita vaihtoehtoja. On ehdotettu kirkkopuiston juhannusta ja AitO-keskusta; jälkimmäisessä on ongelmana bussiyhteyden puuttuminen. Vesielementti on tärkeä monen mielestä; vaihtoehtoja keskustan tuntumassa Pyynikin, Eteläpuiston, Rauhaniemen, Onkiniemen ranta. Luhtaanranta sai myös kannatusta. Ilkko on edelleen vaihtoehto riippuen siitä, minkä tahon hallinnassa se tuohon aikaan on. Ilkon juhannukseen on osallistunut vaihtelevasti 200 – 500 henkeä. Tulevana juhannuksena siellä voisi pitää gallupia, olisiko ihmisillä halukkuutta esim. kirkkopuiston juhannukseen. – Puheenjohtaja kiitti kokousta hyvistä ideoista. Asiaan palataan syksyllä.

**Syksyn 2020 kokousaikataulu**

Vastuuryhmän kokoukset sovittiin seuraavasti (suluissa kahvituksesta vastaavat aakkosjärjestyksessä (Liisa Puronen hoiti viimeksi ja Kaija Jerkku tässä kokouksessa):

* ma 19.8.2019 **klo 16** ”vetäytymispäivä” (Aarne Plukka)
* ti 17.9.2019 klo 17 (Timo Saarinen)
* ke 23.10.2019 klo 17 (Jouni Siirtola)
* to 28.11.2019 klo 17 (Anne Vehmas)
* ma 13.1.2020 klo 17 (Lauri Eskelinen)

Sihteerit Riitta Vesanen ja Hannu Hahto vapautetaan kahvitusvuoroista. Kaija Jä varaa kaikkiin kokouksiin kokoustilaksi Emmauksen, mikäli se on vapaana.

**Tuomasillat:** 30.9., 14.10., 4.11., 25.11., 9.12.

Syyskuusta 2019 lähtien **Tuomasmessut alkavat jo klo 17.** ELY-messussa 9.6. ja Ilkon juhannusmessussa tiedotetaan asiasta. Nettisivuille laaditaan kysely, jossa ihmiset voivat kertoa mielipiteensä uudesta aloitusajankohdasta. Anne Karhola suunnittelee ja toteuttaa kyselyn.

**Kolehdit, iskelmämessu**

Iskelmämessun 8.8.2019 kokoavat Anne ja Laura Karhola. Anne esitti kolehtikohteeksi Safka Aid -tapahtuman 17.10.2019 hyväksi ruoka-apua tarvitseville kirkon Kotimaanavun kautta. Keräyksen voi aloittaa vaikka heti, keräyslupa on voimassa tapahtumaan saakka. Messussa kolehtia kerätään ovilla; maksaa voi koreihin perinteisesti käteisellä, MobilePaylla tai verkkopankissa; käytössä on kolme pankkikorttilaitetta. Kotimaanapu veloittaa 15 % kuluihinsa. Vastuuryhmä hyväksyi Annen esityksen. Viime vuonna iskelmämessun kolehtituotto oli 2 685 €. Kotimaanavun kautta kerättyjä varoja pystymme seuraamaan yksilöidysti: paljonko on tullut messupäivänä jne.

Anne kertoi myös, että Marhaban ei pysty toteuttamaan ulkotapahtumaa kuten viime vuonna. Vastuuryhmä mietti järjestöä, joka voisi toteuttaa myyntitapahtuman (lättyjä, makkaraa, kahvia jne). Päädyimme kysymään Tampereen Pyrinnöltä (Anne kysyy), jolloin tuotto ohjautuu hyvään tarkoitukseen, eli lasten ja nuorten harrastustoimintaan.

**Vapaaehtoisrekisteri**

Kaija Jääskeläinen ja Anne Karhola ovat tutustuneet seurakuntien työntekijöiden käytössä olevaan Katrina-järjestelmään. Tuomasyhteisölle kloonattuna aloitusmaksu olisi 1 650 € + ALV + 165 €/kk. Ensimmäinen käyttövuosi tulisi maksamaan 4 000 €, seuraavat 2 000 €. Tämä vaihtoehto voidaan unohtaa. Toinen vaihtoehto on kirkkohallituksen vapaaehtoisrekisteri, jota Ilkka Kalmanlehto on lupautunut esittelemään tuomaille 7.6.2019.

**Teemestarin sopimus**

Juha Oksanen on lupautunut toimimaan teemestarina pientä palkkiota vastaan koko juhlavuoden loppuun saakka. Sopimus kattaa muut paitsi heinäkuun.

**Palotarkastuspöytäkirja**

Palotarkastuspöytäkirjan mukaan tuohusten poltto Aleksanterin kirkossa sallitaan ainoastaan molempien sivuovien viereisillä rukousalttareilla N:o 3 ja 4. Määräykset on toimitettu tiedoksi komeronhoitajille.

**Juhannus 2019**

Juhannusmessu on työn alla; kirkkokokous pidetään torstaina 6.6.2019 alkaen klo 14 seurakuntien talolla, jolloin mm. valitaan messulaulut. Puheenjohtaja tiedottaa kokouksen Leevi Häikiölle ja Irma Mäkitalolle.

**Kirkkopäiväterveiset**

Puheenjohtaja kertoi terveiset valtakunnallisilta kirkkopäiviltä, jotka järjestettiin Jyväskylässä toukokuussa. Hän oli vaikuttunut messusta, jossa laulujen sanat näkyivät screenillä; tämä toivottavasti toteutuu myös Tampereen Tuomasmessussa vuoden kuluttua keväällä. Kaija Jerkku osallistui myös päiville. Puitteet olivat pienemmät kuin edellisellä kerralla Turussa. ”Piispakierros”, varsinkin piispa emerita Irja Askola teki vaikutuksen. – Kirkkopäivät järjestetään Tampereella vuonna 2023.

**Pispalan radio/messujen uusinnat heinäkuussa**

Pispalan radio on tarjoutunut lähettämään aiemmin radioimiaan Tuomasmessuja uusintoina heinäkuussa sunnuntaisin klo 18. – Pasi Komsi oli hyvin pahoillaan inhimillisestä unohduksesta, jonka vuoksi Kaupunkilähetyksen Tuomasmessu jäi radioimatta. – Pispalan radio lähettää ELY-juhlien koko ohjelman 7. – 9.6.2019. Tarkemmat ohjelmatiedot on nähtävissä tuoreen Tuomaskirjeen viimeisellä sivulla.

**Muut asiat**

* Sami Uusi-Rauva on ilmoittanut, että syksystä alkaen kirkonkelloja soitetaan myös Tuomasmessussa.
* Kaija Jä on toimittanut vastuuryhmälle muistion diakoniaryhmän kokouksesta 14.5.2019. Tukihenkilöt kokoontuivat Emmauksessa 27.5.; muistio kokoontumisesta on toimitettu vastuuryhmälle. Tämän muistion ohessa toimitetaan myös **Avoimen kirkon vastuuryhmän kokousmuistio 7.5.2019**, jossa mainitaan esim. kahvilayhteistyön valmistelu Nauha ry:n kanssa. Avoimen kirkon omien nettisivujen suunnittelusta keskustellaan.
* Jouni Siirtola: Tuomaskäsikirja on nettisivuilla kahdessa eri paikassa, sekä julkisella että sisäisellä puolella. Vastuuryhmä päätti, että julkinen riittää, sisäinen poistetaan. Sivunumeroilla varustetusta pdf-versiosta olisi helppo tulostaa ohjeita eri vastuutehtävissä oleville.
* Keskustelimme rukousalttareiden rakentamisprosessista: pitää hyväksyä erilaisia toimintatapoja (joillekin prosessi on syvällinen, hengellinen matka, toisille kertaluontoisempi).
* Puheenjohtaja kertoi vierastavansa Tuomasjatkoilla tapahtuvaa messujen arviointia. Kannattaisi keskittyä mieluummin hyvään: mitä sain tästä messusta?
* Kaupunkilähetyksen nuorten upea tanssiesitys halutaan kokea juhlavuonna uudelleen. Tanssiryhmän vetäjä on antanut alustavan suostumuksen. Esitys nostetaan jatkossa näkyvämmälle paikalle.
* Tuomaspappi: Katriina luopuu syksyllä työstään oppilaitospappina ja jatkaa Tuomaspappina sekä Tuomiokirkkoseurakunnan pappina.
* Puheenjohtaja: Katriina esitti, että vastuuryhmän kokouksessa voisi puheenjohtajana toimia jokainen vuorollaan. Samoin alkuhartauden pitäjän vuoro voisi olla kiertävä. Asia laitetaan harkintaan.
* Aleksanterin kirkon vastuunkantajien keskustelutapaaminen pidetään kappelissa 5.9.2019 klo 14–16.
* Seurakuntaneuvoston ja Tuomasvastuuryhmän yhteistä kokoontumista mietitään.